3 หุ้น “ค่ายมือถือ” เด้งรับ นลท.เล่นข่าว “ควบรวมกิจการ” ปลดล็อกแข่งขันธุรกิจ
ADVANC-TRUE-DTAC ดีดขึ้น หลังนลท.กลับมาเล่นประเด็นควบรวม อีกทั้งปลดล็อกแข่งขันธุรกิจมือถือที่ทุกรายไม่ต้องแข่งขันรุนแรง และรายได้เฉลี่ยต่อเลขหมายต่อเดือนจะดีขึ้น
23 ธ.ค. 2564

ผู้สื่อข่าวรายงานว่าวันนี้ (23 ธ.ค. 2564) ราคาหุ้น ADVANC–TRUE–DTAC ดีดตัวขึ้นมา นักลงทุนกลับมาเล่นประเด็น TRUE–DTAC ควบรวมกิจการอีกครั้งหลัง Sentiment ตลาดเป็นบวก นำโดย บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ณ เวลา 12:22 น. อยู่ที่ระดับ 227.00 บาท เพิ่มขึ้น 11.00 บาท หรือ 5.09% โดยทำจุดสูงสุดที่ 230.00 บาท และทำจุดต่ำสุดที่ 218.00 บาท ด้วยมูลค่าการซื้อขาย 1.95 พันล้านบาท
ขณะที่ บริษัท ทรู คอร์ปอเรชั่น จำกัด (มหาชน) หรือ TRUE ณ เวลา 12:22 น. อยู่ที่ระดับ 4.72 บาท เพิ่มขึ้น 0.14 บาท หรือ 3.06% โดยทำจุดสูงสุดที่ 4.78 บาท และทำจุดต่ำสุดที่ 4.60 บาท ด้วยมูลค่าการซื้อขาย 1.17 พันล้านบาท
ส่วนบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ณ เวลา 12:22 น. อยู่ที่ระดับ 45.25 บาท เพิ่มขึ้น 1.00 บาท หรือ 2.26% โดยทำจุดสูงสุดที่ 46.00 บาท และทำจุดต่ำสุดที่ 44.25 บาท ด้วยมูลค่าการซื้อขาย 591.77 ล้านบาท
นายวิจิตร อารยะพิศิษฐ ผู้อำนวยการอาวุโสและนักกลยุทธ์การลงทุนฝ่ายวิจัย บล.เมย์แบงก์ (ประเทศไทย) กล่าวว่า ราคาหุ้น ADVANC, TRUE และDTAC เช้านี้ปรับตัวขึ้นเนื่องจากวันนี้ตลาดกลับมาหมุนเล่นกลุ่มนี้อีกครั้งในประเด็น TRUE กับ DTAC ควบรวมกิจการที่จะมีการจัดตั้งบริษัทใหม่ด้วยกัน ทำให้ปลดล็อกธุรกิจมือถือที่ทุกรายไม่ต้องแข่งขันรุนแรง และรายได้เฉลี่ยต่อเลขหมายต่อเดือน (ARPU) จะดีขึ้น ซึ่งรับประโยชน์ทุกราย และหากดีลนี้สำเร็จไม่เพียงดีต่อ TRUE–DTAC ที่ทำให้ส่วนแบ่งตลาดขึ้นมาเป็นเบอร์หนึ่ง แต่ TRUE มีคลื่นความถี่มากก็จะร่วมแชร์ใช้คลื่นกัน และต่อยอดการเข้าชิงประมูลคลื่นความถี่ในช่วงถัดไป
ส่วน ADVANC ก็มีโครงข่ายที่แข็งแกร่งอยู่แล้ว โดยทางฝ่ายวิจัยปรับราคาเป้าหมายขึ้นเป็น 235 บาท จากเดิมให้ไว้ 215 บาท โดยวันนี้ราคาหุ้น ADVANC ขึ้นไปสูงสุดที่ 225 บาท เป็นระดับสูงสุดเกือบ 2 ปี หรือตั้งแต่ม.ค. 2563
ขณะที่ TRUE ให้ราคาเป้าหมาย 5.09 บาท และ DTAC ให้ไว้ที่ 45.10 บาท แนะนำ “ถือ” ทั้งสองหุ้น